M E G B Í Z Á S I S Z E R Z Ő D ÉS

(tervezet)

amely létrejött egyrészről a

Név**: HÉVÍZ-BALATON AIRPORT Kft.**

Székhely: 8380 Hévíz, Kossuth Lajos utca 1.,

Adószám: 23923610-2-20

Cégjegyzékszám: 20-09-072648

Képviseli: Benkő Attila ügyvezető

mint Megbízó (a továbbiakban: **Megbízó**),

másrészről a

Név**:**

Székhely:

Adószám:

Cégjegyzékszám:

Képviseli:

mint Megbízott (a továbbiakban: **Megbízott**)

között az alulírott napon és helyen a 2025-2030 üzleti évekre vonatkozóan – figyelemmel a ……/20... számú taggyűlési határozatra – az alábbi feltételek szerint:

**1. A megbízás tárgya**

1.1. A Megbízó e szerződés keretében megbízza a Megbízottat a Polgári Törvénykönyvről szóló 2013. évi V. törvény (a továbbiakban: „Ptk.”) alapján az állandó könyvvizsgálói feladatok ellátásával a jelen szerződés hatálya szerinti időtartamra.

1.2. Az állandó könyvvizsgáló feladata a Társaság 2025-2030-as üzleti éveire vonatkozó, a számviteli törvény (továbbiakban: Szvt.) előírásaival összhangban elkészített (egyszerűsített) Éves beszámolójának könyvvizsgálata és arról könyvvizsgálói jelentés kibocsátása, valamint a jogszabályban előírt, a társaság állandó könyvvizsgálója által elvégzendő feladatok ellátása.

1.3. A Megbízott a Megbízó által biztosított információk alapján, a Magyar Nemzeti Könyvvizsgálati Standardokkal (vagy az ennek megfelelő, jogszabály alapján kötelezően alkalmazandó könyvvizsgálati standardok) összhangban végzi feladatát.

1.4. A Megbízott kötelezettsége továbbá a könyvvizsgálathoz kapcsolódó, jelen szerződésben rögzített egyéb kötelezettségek teljesítése.

1.5. A Megbízott a Magyar Könyvvizsgálói Kamara nyilvántartásában szereplő egyéni könyvvizsgáló/könyvvizsgáló szervezet, aki/amely jogosult a Megbízó könyvvizsgálatának elvégzésére. A Megbízott részéről, a könyvvizsgálat elvégzéséért személyében felelős kijelölt kamarai tag könyvvizsgáló: ……… ………..(kamarai nyilvántartási szám:……………)

**2. Megbízott kötelezettségei**

2.1. A Megbízott e szerződés keretébe tartozó könyvvizsgálati feladatai körébe tartozik különösen:

1. Az Szvt. szerint elkészített Éves beszámoló (mely tartalmazza a mérleget, az eredménykimutatást és a kiegészítő mellékletet) felülvizsgálata abból a szempontból, hogy az megfelel-e a jogszabályoknak, a Megbízó létesítő okiratának, továbbá megbízható és valós képet ad-e a Társaság vagyoni, pénzügyi és jövedelmi helyzetéről, működésének gazdasági eredményéről.

Jelen szerződés céljainak elérése érdekében a Megbízott elsősorban a következőket vizsgálja, tekinti át:

* a Társaság belső szabályozottsága
* összhang a Társaság éves beszámolója és a kialakított számviteli nyilvántartásai között
* az éves beszámoló számviteli alapelveknek és vonatkozó jogszabályi előírásoknak való megfelelése
* a Megbízott által a könyvvizsgálat elvégzéséhez kapott és összegyűjtött információk és magyarázatok összhangja a beszámolóval
* fordulónap utáni események

1. A Megbízott a könyvvizsgálat eredményeként az Éves beszámolóról köteles írásban, magyar nyelven (a könyvvizsgálói véleményt (záradékot) is magában foglaló független könyvvizsgálói jelentés formájában) véleményt alkotni, és szabályos, független könyvvizsgálói jelentését, a Megbízónak határidőre átadni.
2. Amennyiben a Megbízó késedelmesen vagy hiányosan, de még a jelen szerződés 7.1. pontjában meghatározott határidő lejárta előtti időpontban adja át a pénzügyi kimutatásokat és az azokat alátámasztó, a könyvvizsgálathoz szükséges dokumentációt, a Megbízott – a jelen szerződés 2.2. pontjában meghatározott együttműködési kötelezettségére figyelemmel - a Könyvvizsgálói jelentés kiadásához még hátralévő, átmeneti időre történő újraválasztása, illetve a jelen szerződés időtartamának meghosszabbítása nélkül kiadja a független könyvvizsgálói jelentést.
3. A Megbízott köteles a Megbízó létesítő okirata szerinti szerveivel (felügyelőbizottság, vezető tisztségviselő/ legfőbb szerv) megismertetni az Éves beszámolóról készített Könyvvizsgálói jelentést.

2.2. A megbízás folyamán a felek kölcsönösen együttműködnek. Mindkét fél a szerződés megszűnése után is bizalmasan kezeli a megbízás során tudomására jutott bármely ilyen információt.

2.3. Ha a Megbízott a Megbízó vagyonának olyan változását észleli, amely veszélyezteti a Megbízóval szembeni követelések kielégítését, vagy ha olyan körülményt észlel, amely a vezető tisztségviselők vagy a felügyelőbizottsági tagok e minőségükben kifejtett tevékenységükért való felelősségét vonja maga után, késedelem nélkül köteles az ügyvezetésnél kezdeményezni Megbízó legfőbb szervének összehívását, egyidejűleg értesíteni köteles a felügyelőbizottságot. Ha a kezdeményezés nem vezet eredményre, a Megbízott köteles a feltárt körülményekről a Megbízó törvényességi felügyeletét ellátó nyilvántartó bíróságot értesíteni.

2.4. Megbízott a könyvvizsgálói tisztség elvállalásáról 2025. ….. napján kiadta a Könyvvizsgálói elfogadó nyilatkozatot, amiben megerősítette a megválasztásának elfogadását, és vállalta, hogy a megbízási szerződést a legfőbb szerv által meghatározott feltételekkel és díjazás mellett a megválasztását követő kilencven (90) napon belül megköti. A könyvvizsgálói elfogadó nyilatkozat egy (1) példánya a jelen megbízási szerződés 1. sz. mellékletét képezi.

2.5. A Megbízott a Megbízó legfőbb szervének a Társaság Éves beszámolóját tárgyaló ülésén köteles részt venni, de távolmaradása az ülés megtartását nem akadályozza.

2.6. A Megbízott szigorúan titokban tart minden olyan információt, amelyet a megbízás teljesítése során kapott vagy szerzett meg, és kötelezettséget vállal arra, hogy a Megbízó előzetes, írásbeli engedélye nélkül nem hoz nyilvánosságra, vagy harmadik személynek nem szolgáltat ki, harmadik személy számára nem tesz hozzáférhetővé információt, kivéve, ha ezen információk átadására jogszabály kötelezi. A Megbízott felelős azért, hogy a megbízás teljesítése során alkalmazottai, illetve teljesítési segédei jelen titokvédelmi kötelezettség tartalmát megismerjék és annak eleget tegyenek. A Megbízott titoktartási kötelezettsége a jelen szerződés hatályát követően is (korlátlan ideig) fennáll.

2.7. A Megbízó vezetésének ellenőrzése, munkájának véleményezése a jelen szerződésben meghatározottakon és a jogszabályi előírásokon túlmenően a Megbízottnak nem feladata.

2.8. A Megbízott és a Megbízó a jelen szerződés teljesítésével összefüggésben okozott bármilyen szerződésszegésért vagy kárért a Ptk. VI. könyvében meghatározott rendelkezések szerint felelnek azzal, hogy a Megbízott kártérítési felelőssége maximum egy évi szolgáltatási díj értékben kerül meghatározásra. A Megbízott által a jelen szerződés szerinti könyvvizsgálói tevékenység során szerződésszegéssel okozott károkért a Megbízott a megbízás hatálya alatt köteles érvényes szakmai felelősségbiztosítással rendelkezni. A Megbízott tájékoztatja a Megbízót, hogy érvényes szakmai felelősségbiztosítása a ………………….. biztosító társasággal áll fenn, melynél a ……………. számú biztosítási kötvény alapján, okozott káronként ………. Ft, de évenként maximum …………… Ft összegű kárfelelősségre kötött biztosítást. A Megbízott köteles haladéktalanul, írásban tájékoztatni a Megbízót, ha szakmai felelősségbiztosítása fenti adataiban változás következne be.

**3. A Megbízott jogai**

3.1. A felek rögzítik, hogy a Megbízottat a jelen szerződésben rögzített könyvvizsgálói feladatok ellátása során a Megbízó nem utasíthatja.

3.2. A Megbízott könyvvizsgálói feladatának teljesítése érdekében a Megbízó könyveibe, irataiba, számviteli nyilvántartásaiba betekinthet, a vezető tisztségviselőktől, illetve a Társaság munkavállalóitól felvilágosítást kérhet, a Társaság pénzforgalmi számláit, ügyfélszámláit, könyvvezetését, szerződéseit és mindazon dokumentumait megvizsgálhatja, amelyek a megbízás teljesítéséhez szükségesek. Így különösen a Megbízott jogosult a Megbízó könyveibe betekinteni, minden olyan okmányt, bizonylatot, szerződést, levelezést megtekinteni, amely a megbízás teljesítéséhez szükséges. A megvizsgált dokumentumokról másolatot kérhet, mely igényt a Megbízó a saját költségére köteles kielégíteni. A Megbízott jogosult a vezető tisztségviselőktől, illetve a Megbízó munkavállalóitól felvilágosítást kérni. A Megbízott által feltett kérdésekre a Megbízóval jogviszonyban álló, minden megkérdezett személy köteles a legjobb tudása szerint válaszolni, melyért a Megbízó felel. A Megbízott a Megbízó vezető tisztségviselőitől jogosult írásban kérdezni, melyet a megkérdezett vezető tisztségviselő köteles haladéktalanul írásban a legjobb tudása szerint megválaszolni.

**4. A Megbízó kötelezettségei**

4.1. A Megbízó gondoskodik arról, hogy a vizsgált területek felelősei a Megbízott részére a vizsgálathoz szükséges minden dokumentumot és felvilágosítást, információt időben megadjanak. A Megbízó gondoskodik továbbá arról, hogy a vizsgálat befejezésekor a Megbízó teljességi nyilatkozatot és – szükség szerint – jogi képviselője jogi levelet adjon ki arról, hogy adat- és információszolgáltatási kötelezettségüknek teljeskörűen, hiánytalanul eleget tettek. A teljességi nyilatkozat tervezett szövegét a Megbízott adja át a Megbízónak, ami alapján azt a Megbízó haladéktalanul köteles kiadni.

4.2. Amennyiben a könyvvizsgálat során feltárt lényeges hibák és hiányosságok megítélésében nincs véleményeltérés a felek között, a hibák kijavítása és hiányosságok megszüntetése érdekében a Megbízó köteles intézkedni. Jelen pont alkalmazásában lényeges hibának tekintendő az előző évi mérlegfőösszeg egy (1) ezrelékét meghaladó összegű egyedi hiba.

4.3. Megbízó köteles a Megbízottat tájékoztatni minden olyan ügyletről és üzleti kockázatról, amely az Éves beszámolóra, vagy a Megbízó jövőbeli gazdálkodására lényeges hatást gyakorolhat. Jelen pont alkalmazásában lényeges hibának tekintendő az előző évi mérlegfőösszeg egy (1) százalékát meghaladó összegű hiba, ha a jövőbeli ügylet, kockázat összege meghatározható.

4.4. A Megbízott a jelen szerződés teljesítése során asszisztensi tevékenységekre igénybe vehet teljesítési segédet, valamint egyes szakkérdésekben az adott területen jártas szakértőt (a továbbiakban együtt: „Teljesítési segédek”). A Teljesítési segédek igénybevételét a Megbízottnak írásban be kell jelentenie a Megbízó felé. A Megbízó jogosult tiltakozni a Megbízott részéről igénybe vett Teljesítési segédek személye ellen. Ilyen esetben a Megbízott köteles mellőzni az adott Teljesítési segédet azon feladatok ellátása vonatkozásában, amelyek tekintetében a Megbízó tiltakozott az igénybevétele ellen. A jogosan igénybe vett Teljesítési segédek eljárását úgy kell tekinteni, mintha maga a Megbízott járt volna el, különösen a titoktartási és kárfelelősségi Megbízotti kötelezettségek vonatkozásában. Ha a Megbízottnak más személy igénybevételére nem volt joga, felelős azokért a károkért is, amelyek e személy igénybevétele nélkül nem következtek volna be.

4.5. A pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény (továbbiakban: Pmt.) a könyvvizsgálóknak ügyfél-átvilágítási kötelezettséget ír elő. Ennek alapján a jelen szerződéskötéskor a Megbízó, valamint annak képviselője (a képviseletére jogosultak közül a szerződést aláírók és kapcsolattartók) és a tényleges tulajdonos azonosításra kerülnek, melynek során a Megbízott a Pmt.-ben meghatározott adatok rögzítésére, továbbá az ott meghatározott okiratok bemutatásának kérésére kötelezett, valamint köteles a képviseleti jogosultságról, meghatalmazással történő eljárás esetén a meghatalmazás érvényességéről meggyőződni. Előzőeken túl, a Pm.t-ben foglaltak alapján a Megbízott az ügyfél-átvilágítási intézkedések alkalmazása során a számára bemutatott okiratokról - a pénzmosás és a terrorizmus finanszírozása megelőzése és megakadályozása, a törvényben meghatározott kötelezettségek megfelelő teljesítése, az ügyfél-átvilágítási kötelezettség teljes körű végrehajtása, valamint a felügyeleti tevékenység hatékony ellátása céljából – köteles másolatot készíteni.

4.6. A Megbízott a Pmt. értelmében köteles biztosítani, hogy a Megbízóra és az üzleti kapcsolatra (jelen szerződésre) vonatkozóan előzőek alapján rendelkezésre álló adatok és okiratok naprakészek legyenek. Ezen kötelezettség teljesítése érdekében a Megbízott köteles ellenőrizni az ügyfeleiről rendelkezésre álló adatokat. Ha az ellenőrzés során a Megbízottnak kétsége merül fel az adatok és a nyilatkozatok naprakészségét illetően, akkor ismételten elvégzi az ügyfél-átvilágítási intézkedéseket. A Megbízó a szerződéses kapcsolat fennállása alatt köteles 5 munkanapon belül a Megbízottat értesíteni, ha az ügyfél-átvilágítás során rögzített adatokban (akár a Megbízó, akár az azonosított képviselő, akár a tényleges tulajdonos vonatkozásában) változás következne be.

4.7. A Megbízott az előzőek során birtokába jutott személyes adatokat kizárólag a pénzmosás és terrorizmus finanszírozása megelőzése és megakadályozása érdekében végrehajtandó feladatai céljából, az azok ellátásához szükséges mértékben ismeri meg és kezeli. A Megbízott az előzőek szerinti ügyfél-átvilágítási kötelezettségének teljesítése során birtokába jutott személyes adatokat a Pmt. rendelkezései értelmében az üzleti kapcsolat (jelen szerződés) megszűnésétől számított nyolc évig köteles és jogosult kezelni, az adatok ezt követően megsemmisítésre, törlésre kerülnek.

**5. A Megbízó felelőssége**

5.1. A Megbízó felel a számviteli nyilvántartásainak pontosságáért és teljes körűségéért, belső ellenőrzési rendszerének megbízhatóságáért, valamint a Magyarországon hatályos előírások szerinti éves beszámoló elkészítéséért, valamint jelen szerződésben meghatározott egyéb feladatainak jelen szerződés szerinti és jogszabályokban rögzítetteknek megfelelő ellátásáért. Ez a felelősség magában foglalja:

* + az akár csalásból, akár hibából eredő hibás állítástól mentes pénzügyi kimutatások

elkészítésére vonatkozó belső ellenőrzés kialakítását, bevezetését és fenntartását

* + megfelelő számviteli politika kiválasztását és alkalmazását, valamint
  + az adott körülmények között megfelelő számviteli becslések elkészítését.

5.2. A belső ellenőrzési rendszerért való megbízói felelősség azt is magában foglalja, hogy az esetleges szabálytalanságok megelőzése és feltárása a Megbízó feladata, így az esetleges szabálytalanságokból fakadó következményekért való felelősség is a Megbízót terheli.

5.3. A szabálytalanságokért fentebb részletezett felelősség kiterjed különösen az adókötelezettségek teljesítése kapcsán előírt Megbízói kötelezettségekre. Az adózással kapcsolatos kötelezettségek teljesítése ennek a szerződésnek nem tárgya, a Megbízott az Éves beszámoló könyvvizsgálata során nem tekinti át részletesen az adók kiszámítását, az adóbevallásokat, valamint az egyéb adókötelezettségek teljesítését, azért e körben a Megbízó terhére megállapított jogkövetkezményekért a Megbízott semmilyen formában nem tehető felelőssé. Mindkét fél elismeri, hogy a magyar adóhatóság jogosult az összes adóbevallást hatósági revízió alá vonni, és hogy a magyar számviteli törvénnyel összhangban elkészített éves beszámoló könyvvizsgálói záradék nem nyújt biztosítékot arra, hogy a Megbízó által benyújtott éves beszámolót és adóbevallásokat az adóhatóság elfogadja.

5.4. A Megbízott úgy tervezi meg a könyvvizsgálatot, hogy az valószínűsíthetően feltárja az Éves beszámolóban az esetleges szabálytalanságokból eredő jelentős hibákat, de a könyvvizsgálat fő célja nem a szabálytalanságok és a hibák teljes felderítése, hanem az, hogy a vizsgálatok során beszerzett könyvvizsgálói bizonyítékok megfelelő alapot nyújtsanak az Éves beszámolóról adott könyvvizsgálói véleményhez, és az nem foglalja magában az olyan csalások, szabálytalanságok vagy hibák felderítését, amelyek nem eredményeznek lényeges téves állításokat az éves beszámolóban. Így a Megbízott az előzőekben írt törvénysértésért, szándékos csalásokért, hamisításokért, megtévesztésért, szabályszegésekért, illetve a megelőzés és a feltárás elmaradásáért általában nem tehető felelőssé. A Megbízó által kibocsátott könyvvizsgálói vélemény nem minősül arra vonatkozó könyvvizsgálói nyilatkozatnak, hogy az éves beszámoló mentes minden hibától.

**6. Megbízási díj**

6.1. Felek az Éves beszámoló könyvvizsgálói feladataival összefüggő Megbízotti feladatok ellátásának díját igazodóan a ….…/2025 számú taggyűlési határozat alapján a felek a következőképpen határozták meg:

A könyvvizsgálói tevékenység elvégzéséért járó nettó díj …. Ft/hó, amely összeg nem tartalmazza a mindenkori általános forgalmi adót.

6.2. A jelen 6.1. pontban meghatározott díj fedezetet nyújt minden, a szolgáltatás megvalósításhoz szükséges járulékos költségre, függetlenül azok formájától és forrásától, valamint mindazokra a költségekre, amelyek a jelen szerződés tárgyát képező munka teljes körű megvalósításához, a jelen szerződésben rögzített feltételek betartásához szükségesek. Ennek alapján a Megbízott semmiféle jogcímen nem jogosult további díjigénnyel fellépni a Megbízó felé.

6.3. A felek a jelen szerződés 6.1. pontjában meghatározott díjfizetés ütemezése kapcsán úgy állapodnak meg, hogy a díjat havonta utólag kiállított számla alapján kell megfizetni. A fizetést a számlában megjelölt bankszámlaszára kell teljesíteni. A díj a helyesen kiállított számla kézhezvételét követő 8 napon belül esedékes. Késedelmes fizetés esetén a Megbízó a mindenkori törvényes késedelmi kamatot köteles a Megbízottnak megfizetni.

6.4. A felek megállapodnak, hogy Megbízott a megbízási díjat minden év januárjában egy alkalommal, a KSH által a tárgyévet megelőző évre közzétett hivatalos fogyasztói árindex (infláció) összegével megegyező mértékben jogosult egyoldalúan emelni. A megváltozott megbízási díj a tárgyév 01. napjától hatályos.

**7. A szerződés hatálya, felmondása**

7.1. Jelen megbízási szerződés az aláírás napján lép hatályba és Megbízott megválasztásának megfelelően határozott időtartamra, 2030. év május 31. napjáig szól, figyelemmel a jelen szerződés 2.1 c) pontjában foglaltakra.

7.2. A szerződés felmondani csak megfelelő okból lehet és mindig meg kell indokolni. A beszámolóval vagy a könyvvizsgáló jelentéssel kapcsolatos véleményeltérés nem lehet felmondási ok. Amennyiben a szerződést jogszabály előírásai miatt folytatni nem lehet vagy a Megbízott felmondja a szerződést, a Megbízottat időarányos díjazás illeti meg.

7.3. Megbízó felmondása esetén, amennyiben a felmondásra nem Megbízott szerződésszegése miatt kerül sor, Megbízott díjazásra nem tarthat igényt.

**8. Egyéb rendelkezések**

8.1. Megbízó kijelenti, hogy a jelen szerződésben meghatározott időszakra, illetve beszámolóra más könyvvizsgálóval nincs érvényes szerződése.

8.2. A Megbízó tudomásul veszi, hogy a Könyvvizsgálói jelentés kizárólag az abban azonosított Éves beszámolóról tartalmaz könyvvizsgálói véleményt, ezért az abban foglaltak a vizsgált beszámolótól függetlenül nem használhatók fel. Ha a Megbízó a Könyvvizsgálói jelentést a jogszabályban előírt közzétételtől eltérő módon, illetve terjedelemben kívánja felhasználni, ahhoz a Megbízott előzetes írásbeli beleegyezése szükséges.

8.3. A Megbízott kizárólag a jelen szerződés tárgyát képező tevékenység teljesítésével összefüggésben, a Megbízó jogos érdekére alapítva kezeli a Megbízó által számára hozzáférhetővé tett személyes adatokat. A Megbízó szavatol az érintettek személyes adati hozzáférhetővé tételének jogszerűségéért. A Megbízott adatkezelése a szakmai előírásokban foglalt cél eléréséhez szükséges mértékig terjed. A Megbízott az adatkezelést az adatvédelemre vonatkozó jogszabályi előírások, így különösen:

* az Európai Parlament és a Tanács (EU) 2016/679 Rendeltének (2016. április 27.) a természetes személyeknek a személyes adatok kezelése tekintetében történő védelmében és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet: a továbbiakban: GDPR),
* valamint a az információs önrendelkezési jogról és az információszabadságról szóló 2011. évi CXII. törvénynek az ezeken alapuló belső adatkezelési rendjének betartásával végzi.

8.4. A jelen szerződés fennállása alatt és megszűnése során a felek kölcsönösen együttműködnek. Mindkét fél a szerződés megszűnése után is bizalmasan kezeli a megbízás során tudomására jutott bármely ilyen információt.

8.5. A jelen szerződésben nem vagy nem kellő részletességgel szabályozott kérdések tekintetében a magyar jog vonatkozó szabályai, elsősorban a Ptk., a cégnyilvánosságról, a bírósági cégeljárásról és a végelszámolásról szóló 2006. évi V. törvény, az Sztv., valamint a Magyar Könyvvizsgálói Kamaráról, a könyvvizsgálói tevékenységről, valamint a könyvvizsgálóiközfelügyeletről szóló 2007. évi LXXV.törvény előírásai az irányadóak. A Megbízó és Megbízott között jelen szerződéssel kapcsolatban esetlegesen felmerülő viták rendezését a felek mindenekelőtt tárgyalás útján próbálják meg rendezni.

8.6. Jelen szerződés 2 db eredeti példányban készült, magyar nyelven, amelyből 1 db, a Megbízót, 1 db a Megbízottat illeti meg.

**Jelen szerződést a Felek elolvasták, azt közösen értelmezték, és mint akaratukkal mindenben megegyezőt, a mai napon 2 eredeti példányban jóváhagyólag aláírták.**

Kelt. ………….2025..

…………………………….. ………………………………….

**Megbízó**  **Megbízott**

Benkő Attila, ügyvezető

**HÉVÍZ-BALATON AIRPORT Kft**.

Pénzügyileg ellenjegyzem:

Kelt: …..2025……………

……………………………

Hanzel Judit, Gazdasági Igazgató

HÉVÍZ-BALATON AIRPORT Kft.